บลจ.แมนูไลฟ์ออกกองทุนลุยหุ้นมะกัน
บลจ.แมนูไลฟ์ จ่อขายกองทุนลุยหุ้นสหรัฐ มองปัจจัยลบคลี่คลาย สภาพคล่องหนุนตลาดสดใส ชูกองหุ้นไทยหุ้นเอเชียน่าลงทุน
17 ก.ย. 2555

บลจ.แมนูไลฟ์ จ่อขายกองทุนลุยหุ้นสหรัฐ มองปัจจัยลบคลี่คลาย สภาพคล่องหนุนตลาดสดใส ชูกองหุ้นไทยหุ้นเอเชียน่าลงทุน
นายต่อ อินทวิวัฒน์ ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) แมนูไลฟ์ เปิดเผยว่า บริษัทเตรียมเสนอขายกองทุนเปิด แมนูไลฟ์ สเตร็งค์ อเมริกัน โกรท เอฟไอเอฟ (MSAMERICAN) ในวันที่ 1-10 ต.ค.นี้ เน้นลงทุนในหุ้นของบริษัทจดทะเบียนที่มีมูลค่าตลาดขนาดใหญ่ในตลาดหุ้นสหรัฐผ่านกองทุนหลัก Manulife Global FundAmerican Growth Fund 
ธนาคารกลางสหรัฐ (เฟด) ออกมาตรการคิวอี 3 และก่อนหน้านี้ธนาคารกลางยุโรป (อีซีบี) พร้อมซื้อพันธบัตรของประเทศต่างๆ ในยูโรโซนแบบไม่จำกัดจำนวน รวมถึงรัฐบาลจีนประกาศแผนการลงทุนขนาดใหญ่ในระบบโครงสร้างพื้นฐาน ช่วยสร้างความเชื่อมั่นให้นักลงทุนและทำให้บรรยากาศการลงทุนในตลาดส่วนใหญ่เริ่มดีขึ้น
นายต่อ กล่าวว่า สำหรับประเทศไทยแม้ส่งออกจะชะลอตัวลง แต่ยังเชื่อว่าเศรษฐกิจไทยในปีนี้ยังเติบโตได้ในเกณฑ์ที่ดีจากการบริโภคและการลงทุนในประเทศ
“เรายังมีมุมมองที่เป็นบวกต่อตลาดหุ้นไทย แม้ดัชนีจะปรับตัวขึ้นมาทำลายสถิติสูงสุดในรอบ 5 ปี แต่ยังเป็นตลาดหุ้นที่ต่างชาติสนใจ และการออกคิวอี 3 อาจทำให้มีเงินไหลเข้ามาในเอเชียมากขึ้น ทำให้ตลาดหุ้นไทยได้อานิสงส์ด้วย” นายต่อ กล่าว
อย่างไรก็ดี ตลาดยังผันผวนและอาจถูกขายทำกำไรหลังปรับตัวขึ้นในช่วง 2-3 เดือนที่ผ่านมา สวนทางกับหลายตลาดในภูมิภาคจึงเป็นโอกาสในการลงทุนกองทุนเปิด แมนูไลฟ์ สเตร็งค์ อิควิตี้ ปันผล (MSEQ DIV) ซึ่งตั้งเป้าจ่ายเงินปันผลเป็นรายไตรมาส ล่าสุดเตรียมจ่ายเป็นครั้งที่ 3 ของปีนี้ในอัตรา 0.60 บาทต่อหน่วย ให้แก่ผู้ที่มีรายชื่อในสมุดทะเบียนในวันที่ 14 ก.ย. 
นอกจากนี้ แนะนำกองทุนเปิด แมนูไลฟ์ สเตร็งค์ เอเชียน สมอลแคป อิควิตี้ เอฟไอเอฟลงทุนในหน่วยลงทุนของ Manulife Global FundAsian Small Cap Equity Fund กระจายลงทุนในกลุ่มหลักทรัพย์ของบริษัทที่มีมูลค่าตลาดขนาดเล็กในเอเชียและหรือแปซิฟิก ซึ่งผลตอบแทนตั้งแต่ตั้งกองทุนวันที่ 31 ม.ค.-7 ก.ย. 2555 สูงถึง 10.24% เหนือกว่าดัชนีเปรียบเทียบ ซึ่งอยู่ที่ 1.56%